Document ID: 31998L0098

A Bizottság 98/98/EK irányelve
(1998. december 15.)
a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló 67/548/EGK tanácsi irányelvnek a műszaki fejlődéshez történő huszonötödik hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/73/EK bizottsági irányelvvel [1] módosított, a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelvre [2] és különösen annak 28. cikkére,
mivel a 67/548/EGK irányelv I. melléklete tartalmaz egy, a veszélyes anyagokat felsoroló listát, minden egyes anyag osztályozásának és címkézésének részleteivel együtt; mivel a jelenlegi tudományos és műszaki ismeretek azt mutatják, hogy felül kell vizsgálni és ki kell egészíteni az e mellékletben közölt veszélyes anyagok listáját; mivel ennek következtében az I. melléklet bevezetőjét módosítani szükséges annak érdekében, hogy az megfelelően tartalmazza a nómenklatúrát, az egyes tételek bemutatásának formáját, az anyagok azonosítására, osztályozására és címkézésére vonatkozó megjegyzéseket, valamint az egyes készítmények címkézésére vonatkozó megjegyzéseket; mivel az I. mellékletben található lista a veszélyes anyagokról tartalmaz olyan anyagokat is, amelyek tekintetében Ausztria, Finnország és Svédország csatlakozási okmánya alapján lehetősége van Ausztriának és Svédországnak az osztályozásra vonatkozó előírásoktól átmenetileg eltérni; mivel ezen országok csatlakozási okmánya rendelkezik ezen anyagok osztályozására és címkézésére vonatkozó előírások felülvizsgálatáról; mivel ennek megfelelően szükség volt egyes anyagok osztályozásának felülvizsgálatára;
mivel a 67/548/EGK irányelv III. melléklete tartalmazza a veszélyes anyagok és készítmények veszélyeinek/kockázatainak jellegére utaló tájékoztatást (R-mondatok); mivel egyes anyagok és készítmények egészségre veszélyes voltának jelzésére új mondatokat kell bevezetni;
mivel a 67/548/EGK irányelv IV. melléklete tartalmazza a veszélyes anyagok és készítmények biztonságos használatára vonatkozó útmutatásokat (S-mondatok); mivel felül kell vizsgálni egyes, az emberre és a környezetre ható veszélyekkel kapcsolatos S-mondatokat; mivel szükséges bevezetni egyes, az emberre ható veszélyekkel kapcsolatos S-mondatokat; mivel ugyancsak szükséges bevezetni egyes, a veszélyes anyagok és készítmények használatával kapcsolatos összetett S-mondatokat;
mivel a 67/548/EGK irányelv VI. melléklete útmutatót tartalmaz a veszélyes anyagok és készítmények osztályozásához és címkézéséhez; mivel ezen útmutatás módosításra szorul;
mivel ezen irányelv rendelkezései összhangban vannak a veszélyes anyagok és készítmények kereskedelme technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 67/548/EGK irányelv a következőképpen módosul.
1. Az I. melléklet a következőképpen módosul:
a) ezen irányelv 1. A. mellékletében lévő szöveg lép az előszó megfelelő szövegének helyébe;
b) ezen irányelv 1. B. mellékletében szereplő tételek lépnek a megfelelő tételek helyébe;
c) ezen irányelv 1. C. mellékletében szereplő tételekkel egészül ki a szöveg;
d) ezen irányelv 1. D. mellékletében szereplő tételeket el kell hagyni.
2. Ezen irányelv 2. mellékletével egészül ki a III. melléklet.
3. A IV. melléklet a következőképpen módosul:
a) ezen irányelv 3. A. mellékletében szereplő mondatok a megfelelő mondatok helyére lépnek;
b) ezen irányelv 3. B. mellékletében szereplő mondatokkal egészül ki a szöveg;
c) ezen irányelv 3. C. mellékletében szereplő összetett mondatokkal egészül ki a szöveg.
4. A VI. melléklet ezen irányelv 4. mellékletében foglaltak szerint módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2000. július 1-jéig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el, valamint a Bizottság számára megküldenek egy táblázatot ezen irányelv rendelkezései és az általuk kibocsátott nemzeti rendelkezések közötti megfelelésről.
3. cikk
Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 1998. december 15-én.

Labels: 12
3
15
20